उन्हीं दिनों कश्यप कुल में उत्पन्न पिप्पल नामक एक ब्राह्मण थे। वे सदा धर्म-कर्म में लगे रहते थे। एक दिन वे ज्ञान और शांति की प्राप्ति के लिये तपस्या करने दशारण्य में चले गये। तपस्या करते हुए उन्हें एक हजार वर्ष बीत गये। देवताओं ने प्रसन्न होकर उनसे वर माँगने को कहा। पिप्पल ने कहा- ‘मैं विद्याधर हो जाऊँ और विश्व के समस्त प्राणी मेरे वश में हो जायें।’ देवताओं ने पिप्पल को मुँह-माँगा वरदान दे दिया। तब से पिप्पल विद्याधर हो गये। वे जिसको चाहते, वही उनके वश में हो जाता। यह देखकर उन्हें अहंकार हो गया।